แนวโน้มดัชนีเช้าแกว่งตัวลง
นักวิเคราะห์ฯคาดตลาดหุ้นไทยเช้านี้แกว่งตัวลงแต่คงไม่มากยังกังวลกรณีลิเบีย-หนี้ยุโรป
10 มี.ค. 2554

นักวิเคราะห์ฯคาดตลาดหุ้นไทยเช้านี้แกว่งตัวลงแต่คงไม่มากยังกังวลกรณีลิเบีย-หนี้ยุโรป
นายอภิชาติ ผู้บรรเจิดกุล นักวิเคราะห์หลักทรัพย์ สำนักวิจัย บล.ทิสโก้ กล่าวว่า ตลาดหุ้นไทยเช้านี้มีแนวโน้มแกว่งตัวลงแต่คงไม่มาก เนื่องจากยังต้องจับตาดูสถานการณ์ในประเทศลิเบีย และยังมีความกังวลเรื่องวิกฤติหนี้ยุโรป หลังก่อนหน้านี้มูดีส์ อินเวสเตอร์ เซอร์วิส ได้ประกาศลดอันดับความน่าเชื่อถือพันธบัตรรัฐบาลกรีซ รวมทั้งความน่าเชื่อถือของภาคธนาคารลงด้วย
แต่ทั้งนี้ตลาดฯยังได้รับปัจจัยหนุนจากภาพรวมเศรษฐกิจของไทยที่ยังมีแนวโน้มเติบโตดีอยู่ ทำให้ดัชนีฯไม่น่าปรับตัวลงมาก ส่วนประเด็นที่ต้องติดตามคือ การประกาศตัวเลขดัชนีความเชื่อมั่นผู้บริโภคของสหรัฐฯในวันนี้ 
รวมทั้งจำนวนผู้ขอรับสวัสดิการว่างงานรายสัปดาห์ ที่มีแนวโน้มน่าจะออกมาดี ซึ่งก็จะเป็นปัจจัยหนุนให้ดัชนีดาวโจนส์กลับมาเป็นบวกในวันพรุ่งนี้ ขณะที่ตลาดหุ้นอื่นในภูมิภาคเอเชียเช้านี้ส่วนใหญ่ปรับตัวลดลงเล็กน้อย
พร้อมให้แนวรับ 1,010-1,015 จุด แนวต้าน 1,030 จุด